Έκτακτη ανακοίνωση GEA για περιοχή Κεφαλλονιάς

24-02-2014

Κατόπιν συνεδριάσεως του Διοικητικού Συμβουλίου του GEA, αποφασίστηκε η αναστολή εισπράξεων για τα συγγενικά δικαιώματα ηχογραφημένης μουσικής από τις ευρύτερες περιοχές των σεισμοπληχθέντων πόλεων Κεφαλληνίας, Αργοστόλι και Ληξούρι κατά το έτος 2014. Κατόπιν της αποφάσεως εστάλη το παρακάτω κείμενο της έκτακτης ανακοίνωσης σε όλα τα ΜΜΕ πανελλαδικής και τοπικής εμβέλειας, καθώς και σε αρμόδιους κρατικούς και τοπικούς Φορείς:

**Έκτακτη ανακοίνωση GEA για περιοχή Κεφαλλονιάς**

Ο μη κερδοσκοπικός οργανισμός GEA, ανακοινώνει επισήμως την αναστολή των εισπράξεων για τα συγγενικά δικαιώματα ελληνικής και ξένης ηχογραφημένης μουσικής από τις επιχειρήσεις του Νομού Κεφαλληνίας για το έτος 2014.

Το Διοικητικό Συμβούλιο του GEA, λαμβάνοντας υπόψη τη δύσκολη κατάσταση που βιώνουν οι επιχειρήσεις που βρίσκονται στη σεισμόπληκτη περιοχή του Ν. Κεφαλληνίας, αποφάσισε ομόφωνα, στη συνεδρίαση της 17ης Φεβρουαρίου 2014, την αναστολή των εισπράξεων από τις υποχρεούμενες επιχειρήσεις, όπως προβλέπεται από την κείμενη νομοθεσία (Ν.2121/1993). Από την ανακοίνωση αυτή θα ωφεληθούν περισσότερες από 3.000 επιχειρήσεις του Ν.Κεφαλληνίας, όπως τις επιχειρήσεις εστίασης, καφετέριες, ξενοδοχεία, εμπορικά καταστήματα, τουριστικά θέρετρα κ. ο .κ..

Ο Πρόεδρος ΔΣ του GEA, κος Κωνσταντίνος Γεωργούντζος, δήλωσε σχετικά με αυτή την απόφαση:
*“Οι άνθρωποι του GEA έρχονται σε καθημερινή επαφή με τις επιχειρήσεις της Ελλάδας. Είναι, λοιπόν, εύλογη η ομόφωνη απόφαση του Διοικητικού Συμβουλίου του GEA για την αναστολή των εισπράξεων για τα συγγενικά δικαιώματα ηχογραφημένης μουσικής από τις επιχειρήσεις του νομού Κεφαλληνίας, όπου οι αλλεπάλληλες σεισμικές δονήσεις έχουν προκαλέσει σημαντικές ζημίες στις οποίες, όπως είναι κατανοητό, οι επιχειρηματίες θα στρέψουν κατά προτεραιότητα και αναγκαιότητα την προσοχή τους. Ευχόμαστε οι επιχειρήσεις και οι υποδομές της Κεφαλλονιάς να φθάσουν ξανά στο 100% της λειτουργικότητάς τους γρήγορα και αβίαστα.”*

**Για περισσότερες πληροφορίες συνδεθείτε με τον GEA**:
Website: [www.geamusic.gr](http://www.geamusic.gr/)
Facebook:[www.facebook.com/GEA.Greece](http://www.facebook.com/GEA.Greece)
Twitter: [@GEAGreece](http://www.twitter.com/GEAGreece)
YouTube: [www.youtube.com/GEAGreece](http://www.youtube.com/GEAGreece)
LinkedIn: <http://www.linkedin.com/company/gea-grammo-erato-apollon>

Για δημοσιογραφικές πληροφορίες, φωτογραφικό ή/και οπτικοακουστικό υλικό επικοινωνήστε με την κα Αλκμήνη Θάνου: 210-6752820-8, alcmene.thanou@geamusic.gr / marketing@geamusic.gr

**Σημείωμα προς τους συντάκτες**

Tο 1993, με το νόμο 2121/1993 περί πνευματικών και συγγενικών δικαιωμάτων, η πολιτεία, σε εναρμόνιση κοινοτικών και διεθνών συμβάσεων, θεσμοθέτησε τα συγγενικά δικαιώματα ερμηνευτών, εκτελεστών και παραγωγών υλικών φορέων ήχου.

Για τη διαχείριση και προστασία των περιουσιακών δικαιωμάτων ή εξουσιών που απορρέουν από αυτά, ιδρύθηκαν, με την άδεια του ΥΠ.ΠΟ., οι μη κερδοσκοπικοί οργανισμοί των παραγωγών υλικών φορέων ήχου ή ήχου και εικόνας GRAMMO, των τραγουδιστών ΕΡΑΤΩ και των μουσικών ΑΠΟΛΛΩΝ.

Όλοι οι Ελληνικοί Οργανισμοί Συλλογικής Διαχείρισης (ΟΣΔ) για τα πνευματικά ή συγγενικά δικαιώματα έχουν λάβει την άδεια του Υπουργού Πολιτισμού και Τουρισμού και εποπτεύονται από τον Οργανισμό Πνευματικής Ιδιοκτησίας (ΟΠΙ), ο οποίος υπάγεται στο Υπουργείο Πολιτισμού και Τουρισμού.